Henriette Kjær (KF), 2002-01-22:
Forslagsstillerne pålægger regeringen snarest muligt at fremsætte de nødvendige lovforslag og foretage nødvendige administrative ændringer, der sikrer bedre tilbud om hjælp til voldsofre.
Regeringen er enig med forslagsstillerne i, at der skal gøres en stor indsats for at støtte og hjælpe ofre for vold, det drejer sig både om fysisk og psykisk støtte og om økonomisk støtte.
Der er allerede efter gældende ret en række muligheder for at yde økonomisk hjælp og bistand til ofre for voldsforbrydelser, både inden for retssystemet, sundhedsområdet, det sociale område og beskæftigelsesområdet.
Det er vigtigt, at de fagfolk, der kommer i kontakt med ofret, har en viden om de muligheder, der er for at kunne støtte på den bedste måde, eller med andre ord: Behovet for at styrke det tværfaglige samarbejde på dette område er vigtigt, og der gøres lokalt og regionalt en indsats ved information.
Der vil yderligere ske en styrkelse af dette samarbejde som led i en handleplan mod vold mod kvinder, som jeg vil fremlægge i marts-april måned.
Der findes inden for Justitsministeriets område lovgivning, der sikrer, at ofre har retskrav på erstatning fra staten for personskade, der forvoldes ved en voldsforbrydelse begået i den danske stat.
Erstatningen fra staten omfatter bl.a. tabt arbejdsfortjeneste, svie og smerte, tort, varigt men, varig nedsættelse af ofrets erhvervsevne og helbredsudgifter, herunder efter omstændighederne erstatning for ofrets udgifter til læge- og psykologhjælp.
Efter retsplejeloven skal retten ved alle voldsforbrydelser og seksualforbrydelser beskikke en bistandsadvokat for ofret, hvis ofret begærer det.
Kun i helt bagatelagtige sager, hvor advokatbistand ikke tjener noget berettiget formål, kan retten afslå en begæring om advokatbeskikkelse.
Desuden finder der i dag et landsdækkende net af lokale og uafhængige offerrådgivninger, hvor ofre for forbrydelser tilbydes støtte og vejledning af frivillige støttepersoner. Der er etableret offerrådgivninger i samtlige landets 54 politikredse.
Offerrådgivningerne er et supplement til den rådgivning og støtte, der ydes af politiet, andre institutioner og professionelle.
Inden for sundhedsområdet er der ligeledes muligheder for rådgivning.
En praktiserende læge kan tilbyde både mænd og kvinder personlige samtaleforløb vedrørende forhold i forbindelse med den enkeltes helbred eller om personlige problemer.
Siden den 1. juli 1995 har ofre for vold kunnet få tilskud fra den offentlige sygesikring på 60 pct. af udgifterne til psykologbehandling efter henvisning fra praktiserende læge.
Efter servicelovens bestemmelser er den rådgivning og vejledning samt koordinerende funktion, som ydes i socialforvaltningen, vigtig, også som led i det tværfaglige samarbejde mellem de instanser, der bliver inddraget i en voldssag.
Lov om retssikkerhed og administration på det sociale område pålægger en kommune at behandle spørgsmål om hjælp så hurtigt som muligt med henblik på at afgøre, om der er ret til hjælp og i så fald hvilken.
Med den gældende lovgivning i lov om aktiv socialpolitik er der ligeledes en bred vifte af muligheder for at støtte bl.a. voldsofre med hjælp til midlertidig forsørgelse og hjælp til at fastholde eller få fodfæste på arbejdsmarkedet.
Regeringen er enig med forslagsstillerne i, at også den frivillige indsats er af stor betydning på området, hvad netop ordningen med offerrådgivning er udtryk for.
Også en lang række frivilliges arbejde på det sociale område, ikke mindst på krisecenterområdet, er af stor betydning.
Der er imidlertid stor forskel på at være voldsoffer efter f.eks. gadevold eller offer som følge af vold fra en ægtefælle eller samlever.
Og de behov, der er for den rette støtte,
Når det tværfaglige samarbejde mellem de forskellige instanser fungerer, ydes derfor den bedste støtte.
Netop styrkelse af dette område vil være helt centralt i den handlingsplan, særlig om indsatsen over for vold mod kvinder og om behandlingstilbud til voldelige mænd, som jeg vil fremlægge. Regeringen finder forslagsstillernes beslutningsforslag positivt.
Regeringen er enig i, at voldsofre skal støttes bedst muligt, men mener, at der allerede er
tilstrækkelig lovgivning, der skaber rammerne for denne hjælp, og at det først og fremmest er med styrkelse af den tværfaglige og helhedsorienterede indsats, at voldsofre hjælpes bedst.
Regeringen kan derfor ikke støtte beslutningsforslaget.